নওগাঁ (বাংলাটাইমস টুয়েন্টিফোর ডটকম) : নওগাঁ পৌরসভার ৯টি ওয়ার্ডে ধর্মীয় প্রতিষ্ঠান মসজিদ, মন্দির, গীর্জা, মাদ্রাসা ও রাস্তার সংস্কারের নামে বরাদ্দকৃত ১০৮.১৬১ মেট্রিক টন গম ৪৬টি প্রকল্পের নামে বরাদ্দ করা হয়। ১৮টি প্রতিষ্ঠানের নামেবরাদ্দকৃত গম ভূয়া প্রকল্প দাখিলের মাধ্যমে উত্তোলন করে আত্মসাৎ করার অভিযোগ উঠেছে। এ ব্যাপারে গত ৩০ জুন নওগাঁ সদর  উপজেলা নির্বাহী কর্মকর্তা বরাবর লিখিত অভিযোগ করেন নওগাঁ পৌরসভার সচেতন নাগরিক রেজাউল আলম। প্রকল্পগুলো হলো- ১নং ওয়ার্ডের বাংলার মুখ সংসদের সংস্কার কাজ, ২নং ওয়ার্ডের মাদ্রাসার মাটি ভরাট ও রাস্তার সলিং এর কাজ, ৩নং ওয়ার্ডের পশু হাসপাতালের ছাদ নির্মাণ, সংস্কার ও টিউবওয়েল স্থাপনের কাজ, একই সাথে দূর্গাপুর প্রাথমিক বিদ্যালয়ের উন্নয়ন কাজ, ৪নং ওয়ার্ডের রাঙ্গা প্রভাত সমিতির উন্নয়ন কাজ, আরাশ নগর দু:স্থ মহিলা সমিতির কাজ, ৫নং ওয়ার্ডের কালি মন্দিরের সংস্কার কাজ, ৬নং ওয়ার্ডের চকপ্রসাদ দক্ষিণপাড়া জামে মসজিদের ও শাহাপাড়া মসজিদের  সংস্কার কাজ, ৭নং ওয়ার্ডের নামাজগড় গাউসুল আজম আলিয়া মাদ্রাসার বিভিন্ন উন্নয়ন কাজ, ৮নং ওয়ার্ডের টি এন্ডটি মসজিদ ও খিদীরপুর মা শিতলা মন্দিরের সংস্কার কাজ, ৯নং ওয়ার্ডের চকরামপুর মসাজদ ও শিয়ালপাড়া জামে মসজিদেরর সংস্কার কাজসহ মোট ১৮টি প্রতিষ্ঠানের উন্নয়ন সংস্কার কাজ।  এ ব্যাপারে পৌরসভার মেয়র নজমুল হক সনির সাথে মোবাইল ফোনে কথা বলা হলে তিনি অভিযোগের কথা স্বীকার করে বলেন, এ ব্যাপারে প্রয়োজনীয় ব্যবস্থা গ্রহণ করা হবে।